Úradný vestník 226 E , 15/09/2005 S. 0346 - 0351



P6_TA(2004)0109 Strategické politické orientácie Uznesenie Európskeho parlamentu o strategických politických orientáciách Barrosovej Komisie Európsky parlament, - so zreteľom na svoje rozhodnutie z 22. júla 2004, ktorým bol zvolený José Manuel Durão Barroso za predsedu Komisie, - so zreteľom na svoje rozhodnutie z 18. novembra 2004 [1], ktorým bola zvolená nominovaná Komisia na obdobie od 22. novembra 2004 do 31. októbra 2009, - so zreteľom na svoje uznesenie z 18. novembra 2004 [2]o zvolení novej Komisie, - so zreteľom na súčasnú rámcovú dohodu o vzťahoch medzi Európskym parlamentom a Komisiou, ktorú schválila parlamentná Konferencia predsedov 29. júna 2000, - so zreteľom na záväzky Komisie v rámci legislatívneho plánovania a na s tým spojený časový plán schválený Konferenciou predsedov 30. januára 2002, - so zreteľom na článok 103 odsek 4 rokovacieho poriadku, A. keďže je nevyhnutné, aby nová Komisia na začiatku svojho funkčného obdobia predložila všeobecné politické smery, na ktorých bude založená jej stratégia počas nasledujúcich piatich rokov a na základe ktorých vypracuje postupné ročné legislatívne plány; B. keďže návrhy Komisie na roky 2005 až 2009 by mali tvoriť skutočný rozpracovaný postup budúcich aktivít, ktorý umožní Parlamentu monitorovať, hodnotiť a posudzovať dosiahnutý pokrok a výsledky dosiahnuté v nasledujúcich rokoch; C. keďže uvedenie novej Komisie do úradu znamená rozvoj veľkého potenciálu v procese adaptácie priorít politiky Európskej únie bližšie na priority občanov Európy; 1. je presvedčený o tom, že ústrednými cieľmi Komisie v rokoch 2004 až 2009 by mali byť: i) zvyšovanie konkurencieschopnosti a dynamiky sociálneho trhového hospodárstva v Európe založeného na trvalo udržateľnom rozvoji, ii) zabezpečenie súdržnosti a konsolidácie v Európe, ktoré sa budú opierať o úspešné rozširovanie, iii) vytvorenie priestoru slobody, bezpečnosti a spravodlivosti, zatiaľ čo budú chránené základné práva občanov, iv) posilnenie a zefektívnenie úlohy Európy pri budovaní bezpečnejšieho a prosperujúcejšieho sveta; v) zlepšenie kvality života európskych občanov a vi) zlepšenie fungovania Európy a jej priblíženie k občanovi; Konkurencieschopnejšia, súdržnejšia Európa 2. vyzýva predsedu Komisie Barrosa, aby splnil a dodržal svoj kľúčový záväzok, že sa zvýšená konkurencieschopnosť Európy stane hlavnou politickou prioritou jeho funkčného obdobia; je presvedčený o tom, že štrukturálna hospodárska reforma zohráva ústrednú úlohu pri "fungovaní Európy", čím sa maximalizujú šance na zamestnanie, investície a rast pre európskych občanov; 3. opätovne vyjadruje svoju podporu lisabonskej stratégii EÚ ako najlepšiemu spôsobu dosiahnutia konkurencieschopného európskeho hospodárstva a zastáva názor, že trvalo udržateľný hospodársky rozvoj by mal byť usmerňujúcim princípom budúcej politiky; 4. zdôrazňuje však, že lisabonská stratégia EÚ sa v súčasnosti zameriava na príliš mnoho, často konkurenčných cieľov; v súvislosti s Kokovou správou a strednodobou revíziou, ktorá sa uskutoční na budúcu jar, vyzýva Komisiu, aby investovala značný politický kapitál do zjednodušenia a preorientovania lisabonskej stratégie na ústredný cieľ vytvorenia trvalo udržateľného rastu a zamestnanosti s presnejším časovým plánom na dosiahnutie jej cieľov v priebehu nasledujúcich piatich rokov; 5. vyzýva Komisiu, aby sa zdôrazňovaním vzájomnej závislosti hospodárskeho a sociálneho pokroku a pokroku v ekologickej oblasti usilovala o posilnenie a modernizáciu európskeho modelu; 6. poukazuje na to, že vízie silnejšieho hospodárstva a lepšej spoločnosti sa dopĺňajú a že stratégia európskej konkurencieschopnosti pre 21. storočie by mala byť založená na vynikajúcom vzdelávaní, odbornom vzdelávaní a výskume, vysokokvalitných verejných službách a infraštruktúre, sociálnej integrácii, lepších pracovných podmienkach, lepšie vyváženom pracovnom a súkromnom živote a vedúcom postavení vo svete v oblasti technológií a noriem týkajúcich sa životného prostredia; 7. domnieva sa, že vzhľadom na kritický problém starnúceho obyvateľstva, spolu s problémom zintenzívňovania medzinárodnej konkurencie, by mala byť Komisia silnejším vodcom pri navrhovaní stratégií na zlepšenie trhov práce a na podporu členských štátov pri dôchodkovej reforme; 8. je presvedčený, že v programe hospodárskej reformy EÚ by mala byť venovaná osobitná pozornosť ďalšej špecifickej činnosti zameranej na dobudovanie spoločného trhu, najmä v oblasti energetiky, dopravy, telekomunikácií a finančných služieb; 9. vyzýva Komisiu realizovať politiku vnútorného trhu, ktorej prioritou sú záujmy spotrebiteľov a sociálna súdržnosť; je presvedčený, že je potrebné podporiť schválenie sociálnych a ekologických noriem a venovať osobitnú pozornosť právam spotrebiteľov a že rozvoj vnútorného trhu by nemal byť v rozpore s právom občanov na služby vo verejnom záujme, ktoré sú prístupné a vysokej kvality; 10. pripomína, že aktívna účasť na trhu práce významne prispieva k dobrej životnej úrovni, regionálnemu rozvoju a sociálnej súdržnosti, aj keď investície do vzdelávania a výskumu, ako aj činnosť vlád v prípadoch vážneho zlyhania trhu majú tiež kľúčový význam; 11. je presvedčený o tom, že ak sa Európa má stať skutočným hospodárstvom a spoločnosťou "založenou na vedomostiach", je potrebné, aby sa pre EÚ a jej členské štáty stali vyššou prioritou investície do vedomostí a zručností prostredníctvom lepšieho vzdelávania a celoživotného vzdelávania; 12. potvrdzuje, že súdržnosť je základnou zásadou zmlúv a budúcej európskej ústavy, ktorá posilňuje vzťahy medzi Európou a jej regiónmi a zaisťuje hospodársku, sociálnu a územnú súdržnosť; opätovne potvrdzuje, že na finančné nástroje na dosiahnutie cieľov Únie, vrátane súdržnosti, by mali byť vyčlenené primerané prostriedky; 13. je presvedčený o tom, že rozvoj spoľahlivej regionálnej politiky vo všetkých členských štátoch by mal byť vyššou prioritou Komisie; je presvedčený, že štrukturálne a kohézne fondy by mali pozitívne prispievať k zmenšeniu regionálnych rozdielov, modernizácii európskeho hospodárstva a zabezpečeniu regionálnej a sociálnej súdržnosti; 14. je pevne presvedčený o tom, že silné a dynamické hospodárske prostredie sa dá vytvoriť len ak sa nová Komisia zaviaže k revízii Paktu stability a rastu, aby sa zabezpečilo, že bude kombináciou silnej opory voči daňovej nezodpovednosti a potrebnej pružnosti na zabezpečenie maximalizácie európskeho rastového potenciálu bez ohrozenia cenovej stability; Priestor slobody, bezpečnosti a spravodlivosti 15. je presvedčený, že vnútroštátny a medzinárodný boj proti terorizmu a organizovanému zločinu - a štruktúram, ktoré ich podporujú - je kritický pre vytvorenie bezpečnejšej Európy pre jej občanov; je presvedčený, že Európa by mala presadzovať silnejší spoločný prístup k bezpečnosti a účinnú koordinovanú politiku zameranú na boj proti terorizmu; zdôrazňuje význam, ktorý má zabezpečenie správnej vyváženosti požiadaviek výkonu práva a ochrany základných slobôd a osobných údajov v tomto procese; 16. je presvedčený, že Komisia by mala súrne pokračovať v práci na jasnejších spoločných vymedzeniach určitých závažnych druhov trestných činov s cezhraničným rozmerom - najmä terorizmu, obchodu s drogami a ľuďmi, prania špinavých peňazí a počítačových trestných činov - podporených, tam kde je to vhodné, minimálnymi dohodnutými pravidlami, týkajúcimi sa odsúdenia; 17. vyzýva Komisiu, aby dala oveľa vyššiu prioritu zabezpečeniu užšej koordinácie polície, justície a spravodajských služieb členských štátov, ako ústrednému predpokladu účinnej politiky v tejto oblasti; vyzýva na silnejšie opatrenia EÚ, ktoré umožnia zmrazenie aktív a uzavretie finančných zdrojov osôb, ktoré sú zapojené do terorizmu a iných druhov závažných trestných činov; 18. vyzýva Komisiu, aby predložila ďalšie návrhy na posilnenie Europolu a Eurojustu, zatiaľ čo zabezpečí ich plnú zodpovednosť voči Parlamentu a dodržiavanie noriem ochrany údajov; 19. súhlasí s potrebou väčšej prehľadnosti vzhľadom na právo na azyl, rýchlejších postupov na stanovenie, kto spĺňa požiadavky na udelenie azylu a uzatvárania readmisných dohôd s tretími krajinami; vyzýva na prehľadnejšie rozlišovanie a diferencovaný prístup k uchádzačom o azyl, ekonomickým migrantom a dočasným utečencom v čase vojny; je presvedčený, že Komisia by mala podporiť spravodlivú spoločnú azylovú a imigračnú politiku, ktorá by sa opierala o aktívnu politiku sociálneho začlenenia a integrácie; upozorňuje na potrebu súdržnejších a konzistentných vízových pravidiel a efektívnejšieho partnerstva s tretími krajinami, ktoré by znížilo nelegálnu imigráciu pri zdroji; 20. upozorňuje na trvajúcu potrebu akcie na posilnenie vonkajších hraníc EÚ, ktoré by sa opierali o vytvorenie európskych jednotiek pohraničnej stráže; 21. nalieha na vytvorenie Európskej agentúry pre základné práva na efektívne monitorovanie ich uplatňovania; 22. vyzýva Komisiu, aby podnikla všetky potrebné kroky na zabezpečenie prijatia riadneho nástroja na ochranu údajov v rámci tretieho piliera, ktorý by zaručil rovnaké štandardy ako sú už vytvorené v iných oblastiach práva Spoločenstva; 23. je presvedčený o význame pokračovania v integrovanom prístupe v oblasti spravodlivosti a vnútorných vecí založenom na metóde Spoločenstva, ako je stanovené v programoch z Tampere a Haagu; Silnejšia Európa v bezpečnejšom svete 24. je presvedčený, že v záujme prosperity a mieru je dôležité, aby Európa využila nasledujúcich päť rokov na vytvorenie stability medzi jej susedmi, podporu demokracie, ľudských práv a správneho riadenia na celom svete, rozšírenie medzinárodného voľného obchodu a podporu trvalo udržateľného rozvoja; je presvedčený, že podpora stability a demokracie v regiónoch je zreteľným prínosom, ktorý môže EÚ ponúknuť medzinárodnému spoločenstvu, často s pozoruhodným úspechom; je presvedčený, že v rámci tohto procesu by sa malo vyvinúť všetko úsilie na zvýšenie konzistencie a súdržnosti vonkajších činností Únie; 25. pripisuje veľký význam nedávnemu zavedeniu politík nových susedských vzťahov a širšej Európy a je presvedčený, že tieto nové politiky môžu byť výkonnými nástrojmi podpory stability, prosperity, ľudských práv, demokracie, správneho riadenia a právneho štátu v Európe a u jej bezprostredných susedov, vrátane Stredomoria; domnieva sa, že severná dimenzia týchto politík potrebuje tiež nový impulz; 26. potvrdzuje svoj záväzok pokračovať v rozširovaní Únie v súlade so zásadami stanovenými v zmluvách a v rozhodnutiach Európskej rady; zdôrazňuje individuálne zásluhy kandidátskych krajín pri plnení podmienok členstva; 27. potvrdzuje, že multilateralizmus zostáva najlepším spôsobom identifikácie a vysporiadania sa s hrozbami, dosiahnutia celosvetového mieru a bezpečnosti a boja proti klimatickým zmenám; vyzýva preto na stálu podporu vytvárania a uplatňovania multilaterálnych nástrojov EÚ v rámci OSN; 28. je presvedčený, že Komisia by mala pokračovať v pretváraní rozvojovej politiky EÚ na prostriedok (i) rozvoja demokracie, ľudských práv a správneho riadenia pre menej zvýhodnené národy a (ii) dosahovania hospodárskeho pokroku, trvalo udržateľného rozvoja a Rozvojových cieľov milénia, v procese opierajúcom sa o vyššiu podmienečnosť, súdržnosť a decentralizáciu programov pomoci; je presvedčený, že EÚ a jej členské štáty by sa mali zamerať na zvýšenie celkových výdavkov na rozvojovú pomoc na 0,7% HDP do roku 2015; 29. vyzýva transatlantických partnerov, aby aktívne podporili a posilnili medzinárodné inštitúcie, znovu upevnili hodnotu medzinárodného práva a spolupracovali na stanovení spoločnej agendy pre reformy, predovšetkým reformy OSN a brettonwoodskych inštitúcií s cieľom ich zefektívnenia, zvýšenia ich vierohodnosti a demokratickej legitimity; 30. vyzýva Komisiu posilniť a prispôsobiť jej partnerské stratégie so súčasnými vedúcimi činiteľmi svetového významu súčasným výzvam, predovšetkým v súvislosti s USA, spolu s ktorými musí Komisia vytvoriť podmienky napomáhajúce bližšej spolupráci, najmä pri: - boji proti terorizmu a jeho príčinám, pričom sa budú usilovať o spravodlivú globalizáciu, ktorá bude rešpektovať ľudské práva, demokraciu a trvalo udržateľný rozvoj; - revitalizácii mierového procesu na Strednom východe s cieľom uznania životaschopného palestínskeho štátu a zaručenia bezpečnosti Izraela; - úspešnom začatí nového kola rokovaní o rozvoji v Doha, veriac, že akákoľvek chyba môže mať vážny vplyv na budúcu spoľahlivosť multilaterálneho systému voľného obchodu a - odstraňovaní zostávajúcich prekážok transatlantického obchodu a investovania, založené na spoločnom záväzku zo samitu EÚ — USA v roku 2005, dobudovať transatlantický trh do roku 2015; Lepšia kvalita života 31. vyzýva Komisiu pracovať v oblasti domácej politiky na zvýšení kvality života v Európe prostredníctvom politík vytvorených pre to, aby: - umožnili občanom plne využívať výhody slobody pracovať, študovať a cestovať v rámci EÚ; - vytvorili spoločnosť, v ktorej budú mať všetci občania rovnaké príležitosti, v ktorej sú rešpektované práva a slobody ľudí s postihnutím a v ktorej je zmiernená chudoba; - zvýšili kvalitu ovzdušia v našich mestách a kvalitu vody v našich riekach a pri našich pobrežiach; - zlepšili potravinovú bezpečnosť a ďalšiu ochranu spotrebiteľa; - podporili efektívnejšie a sebestačné využívanie energie, ktoré by sa opieralo o transeurópske energetické siete a väčšiu bezpečnosť dodávok; - presadzovali aktívnu dopravnú politiku založenú na vyváženej liberalizácii trhov, zlepšení infraštruktúrnych prepojení a nepretržitej podpore bezpečnosti a - podporili trvalo udržateľné roľníctvo a rybolov, ochranu nášho vidieka, riek a morí a priniesli nový život do vidieckych a pobrežných oblastí; 32. vyzýva Komisiu, aby zdvojnásobila svoje snahy, predovšetkým na zabezpečenie globálnych akcií týkajúcich sa klimatickej zmeny, presunutím do fázy II Kjótskeho protokolu, zatiaľ čo preskúma výhodnejšie spôsoby rozvoja trhových mechanizmov pre vysporiadanie sa s týmito a inými ekologickými výzvami; 33. vyzýva Komisiu, aby pokračovala v značnom pokroku, ktorý sa dosiahol prostredníctvom reformy spoločnej poľnohospodárskej politiky, čo má a malo by mať za následok vytvorenie otvorenejšej, efektívnejšej, decentralizovanej politiky reagujúcej na trhové zmeny, ktorá je ústretová voči spotrebiteľovi a životnému prostrediu; vyzýva na pokračovanie v paralelnej reforme spoločnej politiky rybného hospodárstva, vrátane vytvorenia Európskeho fondu pre rybné hospodárstvo; Lepšie fungujúca Európa, bližšie k občanom 34. vyzýva Komisiu aby prišla s inovatívnymi myšlienkami, ako dať koncepcii európskeho občianstva väčší obsah tak, aby bola Európa zjavnou výhodou pre skutočných ľudí v ich každodennom živote; 35. podporuje Komisiu v zrýchlení práce v oblasti lepšej normotvorby s cieľom i) zjednodušenia a zníženia objemu existujúcich právnych predpisov, ii) zabezpečenia uplatňovania konzistentných princípov pri navrhovaní nových právnych predpisov a iii) zabezpečenia dohodnutých postupov medzi orgánmi EÚ na predbežné zhodnotenie pravdepodobného vplyvu všetkých významných legislatívnych návrhov; 36. je presvedčený, že by sa EÚ mala zamerať viac ako v minulosti na účinné uplatňovanie existujúceho práva; vyzýva Komisiu, aby podnikla rýchlejšie, konzistentnejšie kroky na zabezpečenie riadnej transpozície a výkonu práva EÚ v členských štátoch spolu s aktívnejšími právnymi krokmi proti vážnym porušeniam; 37. je presvedčený, že finančné výhľady už navrhnuté Komisiou na obdobie po roku 2006 by mali riadne zohľadniť vývoj od minulej jari, odrážať nové priority Komisie (v súlade s týmto uznesením) a mali by byť stanovené na finančné obdobie, ktoré by bolo v súlade s dĺžkou mandátov Parlamentu a Komisie; 38. zdôrazňuje, že Komisia by mala pokračovať vo svojom vnútornom reformnom úsilí s cieľom pretvorenia svojej správy na medzinárodnú štátnu službu na svetovej úrovni, ktorá využíva moderné riadiace praktiky a je úplne otvorená a zodpovedná pri zaobchádzaní s verejnými peniazmi; 39. žiada, aby boli dodržané špecifické záväzky z vypočutí navrhnutých komisárov, týkajúce sa možných konfliktov záujmov a aby boli súčasťou akéhokoľvek nového kódexu správania, na ktorom sa dohodne Parlament s Komisiou; 40. zdôrazňuje významnú úlohu Komisie pri komunikovaní s občanmi o otázkach významu Európy a jej cieľoch; je presvedčený, že Komisia by mala súrne navrhnúť príslušnú stratégiu komunikácie a kampane, ktorá predstaví novú ústavu čo možno najjasnejším, najnezaujatejším a najzrorumiteľnejším spôsobom európskym občanom; *** 41. poveruje svojho predsedu, aby postúpil toto uznesenie Rade a Komisii. [1] Prijaté texty, P6_TA(2004)0064. [2] Prijaté texty, P6_TA(2004)0063. --------------------------------------------------